b'\n_START_ARTICLE_\nDojikko\n_START_PARAGRAPH_\nDojikko (\xe3\x83\x89\xe3\x82\xb8\xe3\x81\xa3\xe5\xa8\x98 Dojikko) er en som regel kvindelig arketype i japansk popul\xc3\xa6rkultur, der er kendetegnet ved at v\xc3\xa6re ekstremt klodset (doji). Figuren falder ofte, l\xc3\xb8ber ind i ting der st\xc3\xa5r i vejen og falder over selv de mindste uj\xc3\xa6vnheder. Selvom hun er klar over sine uheld, viser hun sig altid fra sin gode side og \xc3\xa6rgrer sig over sin ubeh\xc3\xa6ndighed. Som regel skaber dojikkos kun sm\xc3\xa5 skader med deres uheld, men de kan til tider udl\xc3\xb8se en dominoeffekt af ulykker._NEWLINE_Tiltr\xc3\xa6kning af dojikko-figurer betegnes som dojikko-moe (\xe3\x83\x89\xe3\x82\xb8\xe3\x81\xa3\xe5\xa8\x98\xe8\x90\x8c\xe3\x81\x88)._NEWLINE_Strengt taget d\xc3\xa6kker dojikko kun over kvindelige figurer, og selvom der i praksis naturligvis ogs\xc3\xa5 findes tilsvarende mandlige klodsmajorer, betegnes de normalt ikke som dojikko. En undtagelse er dog Eisuke Hondou fra Mesterdetektiven Conan, der eksplicit betegnes som dojikko, om end p\xc3\xa5 japansk skrevet \xe3\x83\x89\xe3\x82\xb8\xe3\x81\xa3\xe5\xad\x90.\n_START_SECTION_\nOptr\xc3\xa6den i manga og anime\n_START_PARAGRAPH_\nDojikko har en lang tradition som arketype, om end begrebet som s\xc3\xa5dan f\xc3\xb8rst blev sl\xc3\xa5et fast senere. Blandt eksemplerne kan n\xc3\xa6vnes Minawa Andou fra mangaen Mahoromatic, der tilsyneladende ikke kender en eneste genstand, hun ikke kan falde over, og hun bruger det meste af tiden p\xc3\xa5 at undskylde. Et andet eksempel er Ayu Tsukimiya fra computerspillet Kanon, der har for vane at v\xc3\xa6lte hovedpersonen, n\xc3\xa5r hun l\xc3\xb8ber p\xc3\xa5 ham, og som er gr\xc3\xa5den n\xc3\xa6r, n\xc3\xa5r hun undskylder._NEWLINE_I den satiriske animeserie Sayonara Zetsubou Sensei fors\xc3\xb8ger den ellers s\xc3\xa5 alvorlige Chiri Kitsu sig som dojikko i et afsnit. Hun h\xc3\xa5ber, at hun vil opn\xc3\xa5 mere k\xc3\xa6rlighed fra sine medmennesker p\xc3\xa5 den m\xc3\xa5de, men fors\xc3\xb8get ender i en katastrofe.'